P6_TA(2006)0278

Østtimor

Europa-Parlamentets beslutning om Østtimor

Europa-Parlamentet,

- der henviser til sine tidligere beslutninger om Timor-Leste,

- der henviser til formandskabets erklæring om Timor-Leste af 31. maj 2006 på vegne af Den Europæiske Union,

- der henviser til FN's generalsekretærs særlige repræsentants orientering af Sikkerhedsrådet (5432. møde),

- der henviser til forretningsordenens artikel 115,

A. der henviser til, at Timor-Leste er blevet splittet af voldshandlinger efter hjemsendelsen i april 2006 af næsten 600 soldater, dvs. en tredjedel af alle de væbnede styrker, og at en væbnet konfrontation den 28.- 29. april 2006 mellem de væbnede styrker og de hjemsendte soldater og deres tilhængere blandt civilbefolkningen har ført til et ikke nærmere bestemt antal dødsfald,

B. der henviser til, at mange er blevet dræbt og endnu flere såret som følge af bandeoptøjer og -vold, samt at titusinder af beboere i panik er flygtet ud af hovedstaden og opholder sig i de omkringliggende bakkedrag eller er blevet flyttet under kirkens, FN's eller ambassadernes beskyttelse,

C. der henviser til, at soldater ifølge FN den 25. maj 2006 åbnede ild mod ubevæbnet politi, hvorved 9 blev dræbt og yderligere 27 såret,

D. der henviser til, at den politiske uro i Timor-Leste fortsætter på trods af indenrigsministerens og forsvarsministerens tilbagetræden, andre tiltag og foranstaltninger iværksat af Timor-Lestes myndigheder,

E. der henviser til, at deltagere i protestdemonstrationer i længere tid har krævet, at premierminister Mari Alkatiri træder tilbage,

F. der henviser til, at forværringen af den alvorlige sikkerhedsmæssige og politiske krise har fået Timor-Lestes myndigheder til at anmode udenlandske tropper om at medvirke til at dæmme op for formålsløse voldshandlinger og genoprette lov og orden,

G. der støtter de bestræbelser, som præsident Xanana Gusmão og seniorminister Ramos Horta har udfoldet på vegne af regeringen, for at genindføre politisk og social stabilitet, bl.a. via drøftelser med repræsentanter for de hjemsendte soldater, politiofficerer og -agenter, som forlod deres organisationer under FN-observatørers påsyn,

H. der henviser til, at FN's flygtningehøjkommissær har rapporteret om mere end 100000 fordrevne personer, som er blevet tvunget til at forlade deres hjem de seneste uger som følge af de uroligheder, der er opstået i forbindelse med hjemsendelsen af en tredjedel af de væbnede styrker og opsplitningen af politistyrken, og som er blevet yderligere forværret af bandevold,

I. der henviser til, at FN-missionens mandat i Timor-Leste (UNOTIL), der på et tidspunkt omfattede ca. 11000 soldater og civile, men som senere blev skåret ned til 130 omfattende civilpersoner, politi og militærrådgivere, udløber den 20. juni 2006 efter at være blevet forlænget af FN's Sikkerhedsråd i maj med blot 1 måned på trods af FN's generalsekretærs forslag om en forlængelse på et år,

J. der henviser til, at arbejdsløsheden i Timor-Leste ligger på omkring 80 %, hvoraf 40 % lever under fattigdomsgrænsen, og 60 % er 18 år eller derunder,

K. der henviser til Timor-Lestes befolknings umistelige ret til suverænitet, især retten til deres egne naturressourcer,

1. opfordrer alle parter i Timor-Leste til at afstå fra voldshandlinger, til at indgå i en dialog med inddragelse af alle parter med henblik på at bilægge politiske uoverensstemmelser og til at deltage i den demokratiske proces inden for lovlige og forfatningsmæssige rammer og dermed bidrage til at genskabe den sociale og politiske stabilitet;

2. støtter de østtimoriske myndigheders beslutning om at anmode om en international undersøgelse af begivenhederne den 28.- 29. april og den 23.- 25. maj 2006, da væbnede konfrontationer mellem Timor-Lestes væbnede styrker og de tidligere hjemsendte soldater og deres tilhængere blandt civilbefolkningen resulterede i et ikke nærmere bestemt antal dødsfald;

3. henstiller indtrængende til Timor-Lestes regering og præsident at tage alle de skridt, der er nødvendige for at få sat en stopper for volden og genoprette sikkerheden og stabiliteten i samfundet i overensstemmelse med forfatningens bestemmelser;

4. anfører, at det internationale samfunds rolle, og herunder især FN's og Sikkerhedsrådets rolle, er af afgørende betydning for en konsolidering af staten Timor-Leste samt dens uafhængighed og suverænitet samt for en styrkelse af demokratiet i denne unge nation;

5. understreger, at FN-missionen i Timor-Leste i de seneste fire år gradvis er blevet reduceret, men at den tværtimod bør forøges, og anmoder derfor om en øjeblikkelig udsendelse af en FN-ledet politistyrke, som skal bidrage til at genoprette stabiliteten, og af en fredsbevarende styrke med FN-mandat, som de østtimoriske myndigheder anmodede om den 13. juni 2006;

6. støtter en forlængelse af FN's mandat i overensstemmelse med generalsekretærens forslag og kræver, at der fortsat stationeres fredsbevarende styrker og civilpolitienheder i Timor-Leste, indtil landets egne væbnede styrker og politi selv kan overtage disse opgaver;

7. anbefaler, at der med behørig respekt for Timor-Lestes suveræne myndigheder og for de tilstedeværende FN-ledede internationale styrkers særlige mandat etableres effektive horisontale kommunikations- og samarbejdskanaler mellem internationale styrker for på den bedst mulige måde at tjene den østtimoriske befolknings interesser, effektivt at få genoprettet den offentlige ro og orden og snarest at få genskabt normale forhold med velfungerende institutioner;

8. glæder sig over Timor-Lestes optagelse i gruppen af stater i Afrika, Vestindien og Stillehavet;

9. anerkender Timor-Lestes behov for politisk, teknisk og finansiel støtte til at genopbygge infrastrukturerne og de administrative strukturer, der er af afgørende betydning for at kunne gå videre med gennemførelsen af landets udviklingsplan;

10. opfordrer Den Europæiske Union og det internationale samfund til at opretholde og øge støtten til underbyggelse af demokratiet og den demokratiske kultur i Timor-Leste, med særlig vægt på flerpartisystemet og opbygningen af landets institutioner — parlamentet, regeringen, domstolene, sikkerheds- og forsvarsstyrker, samt de retshåndhævende myndigheder — og endvidere til at bidrage til den bydende nødvendige udvidelse af mediedækning til hele landet samt til en styrkelse af uddannelse og sundhedsnetværket, med særlig vægt på børns og kvinders behov;

11. opfordrer det internationale samfund til i væsentlig grad at øge deres støtte til en effektiv menneskerettighedskontrol i Timor-Leste samt til at yde støtte til udviklingen af lokale menneskerettighedsgrupper og til lokale tjenesteydelser til voldsofre;

12. anmoder Rådet og Kommissionen om indtrængende at opfordre de østtimoriske myndigheder til at forbyde, opløse og afvæbne eventuelle paramilitære grupper, bevæbnede bander og bevæbnede civilpersoner samt på alle officielle møder og på højeste plan at gøre Timor-Lestes regering opmærksom på de bekymringer, som de europæiske lande nærer over politivold;

13. opfordrer Timor-Lestes officielle repræsentanter til at opretholde internationale menneskerettighedsnormer og sikre, at politiets og de væbnede styrkers behandling af borgerne er i overensstemmelse med de internationale menneskerettighedsnormer og -standarder;

14. anmoder formandskonferencen om at godkende, at der sendes en ad hoc-delegation til Timor-Leste i efteråret 2006 for at vurdere den politiske situation og undersøge, hvorvidt EU's bistandsprogrammer er tilstrækkelige;

15. pålægger sin formand at sende denne beslutning til Rådet, Kommissionen, Timor-Lestes statslige institutioner (dvs. præsidenten, parlamentet og regeringen), Kommissionen, den højtstående repræsentant for den fælles udenrigs- og sikkerhedspolitik, FN's generalsekretær og FN's Sikkerhedsråd.

--------------------------------------------------